Nicolas Vincent Légier

Den Nicolas Vincent Légier, gebuer de 6. Dezember 1754 zu Provins an der Seine-et-Marne, a gestuerwen den 3. Februar 1827 zu Bollendorf, war e franséische Magistrat an Industriellen.

De Légier huet 1797 d'Weilerbacher Schmelz mam Schlass dobäi kaaft, déi dunn, 1827, vu sengem Ierwen, dem Peter Lefort, un de Charles Collart verkaaft goufen.

Vum 24. Abrëll 1797 bis de 26. Dezember 1799 war hie Vertrieder vum Département des Forêts am Conseil des Cinq-Cents.

 Liewen
De Légier war de Jong vum Joseph Légier (1716–1785) a senger Fra Marie-Jeanne, gebuer Compain (1725–1781). Hie blouf bis zum Alter vun eelef Joer stomm. No enger Operatioun, déi him 1765 erlaabt huet, snees schwätzen ze kënnen,Biographie Universelle et Portative des Contemporains, ou Dictionnaire Historique des Hommes Celebres de toutes les Nations, Vol. 2, Partie 1, S. A237. ass hien op de Collège vu Pontlevoy studéiere gaangen. 1780 gouf hie Prokurator am Paräisser Parlament (Franséisch: Parlement de Paris). Seng privilegéiert Positioun huet hien awer net dovun ofgehalen, sech fir déi revolutionär Idealer vun der Gläichheet, der Mënschheet an dem Liberalismus zu där Zäit ze begeeschteren. Den 9. Juli 1789 gouf hie zum President vun der Assemblée des électeurs zu Paräis ernannt. Am Juni 1790 huet hien an der Assemblée nationale constituante mat Succès e Gesetzprojet fir d'Fête de la Fédération virgeschloen, an deem  all Departementer vertruede sollte sinn, wat dann och gestëmmt gouf.
Am August drop gouf hien zum Friddensriichter a Familljeriichter gewielt, eng Positioun, déi hien bis den 10. August 1792 besat huet, ier hien du vum radikale Paräisser Biergerrot aus sengem Amt entlooss gouf, well hien déi radikal-revolutionär Stréimungen net ënnerstëtze wollt. Vun do un huet hien haaptsächlech an den neie franséischen Departementer geschafft. E puer Méint méi spéit gouf hien als aussergewéinleche Kommissäran den Hainaut geschéckt, fir d'Ëmsetzung vun den Dekreter vun der Nationaler Konventioun vum 15., 17. an 22. Dezember 1792 iwwer d'Vereenegung vun der belscher Provënz Hainaut mat Frankräich ze garantéieren.

1793 gouf hie zum Militärprocureur vun der Rhäinarméi ernannt a huet dobäi d'Prisongen vu Landau, Wissembourg, Haguenau a Stroossbuerg besicht, wou hien sanitär Moossname getraff huet, fir eng Epidemie, déi do ausgebrach war, en Enn ze setzen. Nodeems hien a Schwieregkeeten mat sengre Virgesetzte gerode war, wéinst senger 'ze' mënschlecher Behandlung vun de Prisonéier, huet hien säi Posten opginn a koum zréck op Provins. 

1794 gouf hie Kommissär vun der Provënzverwaltung zu Bréissel. 1795 gouf hien op Lëtzebuerg an dat nei geschafent Departement Forêts geschéckt, fir d'Justiz- an d'Verwaltungsautoritéiten z'organiséieren, an hien krut den Titel vum Kommissär vun der Exekutiv vun der Zentralverwaltung vum Departement Forêts.Liste des Représentants du Peuple, Membres des deux Conseils Au premier Prairial, an VI., Nicolas Vincent Légier.

De Légier gouf als eng dreiwend Kraaft bei der Ëmsetzung vu revolutionäre Idealer am Droit an an de Gesetz ugesinn, an hien huet net gezéckt, perséinlech Nodeeler fir d'Ëmsetzung vu senge mënschlechen a liberale Iddien a Kaf ze huelen. Am Joer 1797, wéi déi franséisch Zentralverwaltung den nationale Besëtz versteet gouf, huet de Légier grouss Propriétéite vun der fréierer Abtei Iechternach kaaft, dorënner d'Schlass a Schmelz vu Weilerbach,Weilerbaacher Schmelz op industrie.lu.Auswierkungen vun historëschen Evénementer op d'lëtzebuerger Industrie. op industrie.lu. d'Ferschweiler Millen, d' Buerg Bollenduerf an den Diesburger Haff.  

1797 gouf hien als Deputéierten an de Conseil des Cinq-Cents zu Paräis gewielt, an dat Joer drop gouf hie Vertrieder vum Conseil bei der Staatskees. 

1799 huet hien um Napoleon sengem Coup d'État vum 18. an 19. Brumaire deelgeholl an um Enn vum Joer gouf hie Member vum Tribunat.

1802 gouf den Nicolas Légier awer zesumme mam Marie-Joseph Chénier a mam Benjamin Constant wéinst senge liberale Meenungen aus dem Land erausgehäit. De Légier ass du mat senger Famill an d'Schlass vu Weilerbach geplënnert a gouf en erfollegräiche Schmelzbesëtzer. Hie blouf do och no der Reorganisatioun vun Europa am Joer 1815, wéi d'Rheinland, an domat och Weilerbach, vu  Preisen iwwerholl gouf. 

Geméiss sengrem Wonsch gouf hien no sengem Doud am Schlassgaart vu Weilerbach begruewen.

 Publikatiounen (Auswiel) 
 La Liberté, ou, Les avantages de la nouvelle constitution française : ouvrage dédié à l’Assemblée nationale, au roi, à la Commune de Paris & à toutes les municipalités du royaume, & à tous les bons citoyens, mit Louis, King of France, France. Assemblée nationale constituante (1789–1791) & Commune de Paris (France: 1789–1794), Paris 1789 
 Le numeraire aux Parisiens, ou, Les écus parlans, 1791 (?) 
 Rapport fait par Legier, au nom d’une commission spéciale, sur l’organisation relative au régime hypothécaire : séance du 13 vendémiaire an 7., mit France. Corps législatif (1795–1814), Conseil des cinq-cents & Imprimerie nationale (France), Nationaldruckerei Paris 1798 
 Opinion de Légier, sur la question de savoir à quelle époque la loi du 12 vendémiaire an 4 a dû opérer dans les départemens réunis : séance du 19 messidor an 6., mit France. Corps législatif (1795–1814), Conseil des cinq-cents & Imprimerie nationale (France), Nationaldruckerei Paris 1798 
 Rapport fait par Legier, sur le crédit à fournir au ministre des finances pour l’exercice de l’an 7: séance du 26 brumaire an 7., mit France. Corps législatif (1795–1814), Conseil des cinq-cents & Imprimerie nationale (France), Nationaldruckerei Paris 1799 
 Nouvelle rédaction du projet de résolution présenté par Legier, sur les droits de greffe., mit France. Corps législatif (1795–1814), Conseil des cinq-cents & Imprimerie nationale (France), Nationaldruckerei Paris 1799

 Um Spaweck 

Kategorie:Gebuer 1754
Kategorie:Gestuerwen 1827
Kategorie:Franséisch Magistraten
Kategorie:Franséisch Industrieller
Kategorie:Membere vum Conseil des Cinq-Cents